钦定古今图书集成/历象汇编/岁功典/第007卷 > 蔡中郎集 > 《明堂月令论》
## 钦定古今图书集成/历象汇编/岁功典/第007卷 > 蔡中郎集 > 《明堂月令论》

《月令》篇名曰：“因天时，制人事，天子发号施令，祀神受
职，每月异礼，故谓之月令，所以顺阴阳，奉四时，效气
物，行王政也。成法具备，各从时月，藏之明堂，所以示
承祖考神明，明不敢泄渎之义，故以明堂冠月令。”自
天地定位有其象，圣帝明君，世有绍袭，盖以裁成大
业，非一代之事也。《易》正月之卦曰泰，其经曰：“王用享
于帝，吉。”《孟春令》曰：“乃择元日，祈榖于上帝。”《颛顼历衡》
曰：“天元正月己巳朔日立春，日月俱起于泰建宫室
制度。”《月令》：“孟春之月，日在营室。”《尧典》曰：“乃命羲和，钦
若昊天，历象日月星辰，敬授人时。”《令》曰：“乃命太史守
典奉法，司天日月星辰之行。”《易》曰：“不利为寇，利用御
寇。”令曰：“兵戎不起，不可从我始。”《书》曰：“岁二月，同律度
量衡中。”《春令》曰：“日夜分，则同度量钧衡石。”凡此合于
《大历》、唐政，其类不可尽称。《戴礼·夏小正传》曰：“阴阳生
物之后，王事之次。”则夏之《月令》也。殷人无文，及周而
备。文义所说，传衍深远，宜周公之所著也。官号职司，
与《周官》合。《周书》七十二篇，而《月令》第五十三。古者诸
侯朝正于天子，受《月令》以归，而藏诸庙中，天子藏之
于明堂，每月告朔朝庙，出而行之。周室既衰，诸侯怠
于礼，鲁文公废告朔而朝，仲尼讥之。《经》曰：“闰月不告
朔，犹朝于庙。”剌舍大礼而徇小仪也。自是告朔遂阙，
而徒用其羊。子贡非废其令，而请去之。仲尼曰：“赐也尔爱其羊，我爱其礼，庶明王复兴。”君人者昭而明之，
稽而用之，耳无逆听，令无逆政，所以臻乎大顺，阴阳
和，年榖丰，太平洽，符瑞由此而至矣。秦相吕不韦著
书，取《月令》为纪，号《淮南》；王安亦以取为第四篇，改名
曰《时则》。故偏见之徒，或云《月令》吕不韦作，或云《淮南》，
皆非也。